b"\n_START_ARTICLE_\nDaang Radyal Blg. 1\n_START_SECTION_\nRuta\n_START_PARAGRAPH_\nBinubuo ng mga sumusunod na bahagi ang Daang Radyal Blg. 1, mula hilaga patimog:\n_START_SECTION_\nDaang Bonifacio (Bonifacio Drive)\n_START_PARAGRAPH_\nMula sa hilagang dulo ng R-1 (sa may Tulay ng Roxas na dating Tulay ng Del Pan) hanggang sa sangandaan nito sa Abenida Padre Burgos sa Maynila, kilala bilang Daang Bonifacio ang\xc2\xa0R-1. Sineserbisyo nito ang mga distrito ng Intramuros at Port Area at tinutumbukan nito ang Bulebar Roxas sa Liwasang Rizal.\n_START_SECTION_\nBulebar Roxas (Roxas Boulevard)\n_START_PARAGRAPH_\nNagiging Bulebar Roxas ang R-1 paglampas ng Abenida Padre Burgos. Ang bahaging ito ng R-1 sa Liwasang Rizal ay minarkahang Kilometro Sero (Km 0). Isa itong promenada sa harap ng Look ng Maynila na bumabagtas patungong Ermita, Malate sa lungsod ng Maynila, at sa mga lungsod ng Pasay at Para\xc3\xb1aque. Tatapos ang Bulebar Roxas sa sangandaan nito sa Daang NAIA.\n_START_SECTION_\nManila\xe2\x80\x93Cavite Expressway\n_START_PARAGRAPH_\nSa pagitan ng Daang\xc2\xa0NAIA at Lansangang Antero Soriano sa Kawit, Cavite, kilala ang R-1 bilang Manila\xe2\x80\x93Cavite Expressway (kilala din bilang Coastal Road o CAVITEx). Ang nabanggit na mabilisang daanan ay nag-uugnay ng Para\xc3\xb1aque sa Las Pi\xc3\xb1as at lumalabas ng Kalakhang Maynila patungong Bacoor at Kawit sa Cavite.\n_START_SECTION_\nLansangang Antero Soriano (Antero Soriano Highway)\n_START_PARAGRAPH_\nKilala ang\xc2\xa0R-1 bilang Lansangang Antero Soriano mula sa dulo ng CAVITEx sa Kawit hanggang sa sangandaan nito sa Governor's Drive sa Naic. Kinokonektahan nito ang mga lungsod at bayan ng Imus, Noveleta, at General Trias ng lalawigan ng Cavite."